
יודעי טוב ורע 
אור יחזקאל הירש
שיח לשבת פרשת בראשית

עיון בפרשנות החסידית-קיומית לסיפור עץ הדעת טוב ורע, המשמשת קרקע להבנת כל התורה באור חסידי.

אנו פותחים פעם נוספת מחזור חדש-ישן של פרשיות התורה. כיאה לראשית, שעל שמה נקראו ישראל והתורה, אף פרשת בראשית עמוסה ומשופעת בנושאים רבים ומגוונים: החל מתיאור בריאת העולם והשלכותיו אל תחום יחסי תורה ומדע, או לחילופין – אל תחום פרשנויותיו הקבליות-פסיכולוגיות; ממשיך בתיאור בריאת האדם ונגזרותיו הפילוסופיות-קיומיות; כלה ביחסיהם המורכבים של קין והבל כמשל ארכיטיפי ליחסי אנוש בכלל וליחסי אחים בפרט; ועובר דרך נקודות מהותיות רבות רבות, כגון – האדם כיצור זוגי, או כיצור יוצר, חוטא, שותפו של הבורא וכן הלאה.

לשיטתנו, נתמקד בעיוננו זה בסיפור חטא (?) עץ הדעת טוב ורע והפרשנות החסידית לנושא, וננסה, בענ"ד, להציע את דרכנו בפירוש הסיפור.

בשיחותיי בנושא במהלך השנים, עלתה והזדקרה תופעה מעניינת מבין השיטין, והיא – עובדת הפיכתו של חטא עץ הדעת טוב ורע, בתודעה האנושית, לחטא עץ הדעת בלבד. לענ"ד, האינטואיציה העומדת בבסיסה של התופעה היא תפיסה שגויה של הממסד הדתי כמתנגד לחופש הדעת ולהשכלה – ומכאן, לכאורה, ציוויו של אלוקים לא לאכול מ"עץ הדעת".
מקורותיה של תופעה זו הם לענ"ד רבים, חלקן נושן ונוצרי (כמו הרבה תופעות החובקות את כלל התודעה האנושית), כאשר הדוגמא הקלאסית לתפיסה זו היא העלאתו למוקד של גלילאו גליליי ע"י הכנסייה הנוצרית בעודו מוסר נפשו על קידוש העובדה המדעית החדשנית (בעלת ההשלכות הקיומיות מרחיקות הלכת על מעמדו של האדם בעולם) שהארץ סובבת סביב השמש – ולא להיפך. 
אולם שורשים תיאולוגיים מפורסמים נוספים לטענה זו יכולים להיות אף עכשוויים יותר – למשנה המפורסמת בפרק "חלק" האומרת שלאדם הקורא בספרים החיצוניים אין חלק לעולם הבא יכולה להיות השפעה בהקשר זה, וכן לגישה 'חרדית' כללית יותר המכוונת את האדם לעיסוק מרכזי ביותר של הוויתו בתורה במובנה המצומצם יותר – כלומר, כתבי הקודש
 – על חשבון עיסוק בהשכלת חול
, ושאינה מוכנה להכיר במעמד השכל האנושי כקרוב להימצא באותו מישור סמכות כמו התורה ומקורה האלוקי.
מקורות נוספים יכולים להיות ההאשמה של תנועת ההשכלה דווקא כחטא שהביא לנוראות השואה, המושמעת מדי פעם ע"י חוגים דתיים כאלה ואחרים, ובאופן כללי יותר כל מתודת "חדש אסור מן התורה" של החזו"א, ודי לחכימא. ובכן, על רקע טעות תודעתית נפוצה זו, ברצוני להציג את הפירוש החסידי-קיומי שלמדתיו במהלך שנות לימודי בישיבה ואצל הרב שג"ר זצ"ל (והשווה במיוחד ל"פור הוא הגורל", עמ' 57).
החסידות רואה את החטא הבסיסי שכנגדו, ניתן אולי לומר, יוצאת התורה כולה, כחטא הישות והגאווה, ועל כן האידיאל הדתי אותו היא הציבה בראש מעייניה הוא אידיאל הביטול העצמי, או ביטול היש.

לשם המחשה של הצבת הביטול כערך מרכזי בתורה נתבונן באחד ממוקדי ההתנגדות המרכזיים ביותר של התורה – עבודה זרה. לאור הפריזמה הזו שהצבנו, נפרש את חטא העבודה הזרה, את חטא עשיית האלהים כפסל, כהתבטאות עצמית ויצירת האלהים במו ידיך, וממילא הכפפת רצונו לרצונך שלך – בניגוד מוחלט לערך ההתבטלות לרצון האלוקים, בענווה קשובה וכפופה, ענווה יהודית ונסחפת, נזרקת ונותנת אמון בהויה (ובשם הוי"ה), משליכה את נושאהּ אל זרם החיים מתוך עין טובה שאינה חשדנית.

בבואנו לפרש את חטא עץ הדעת טוב ורע, נפרשו כארכיטיפ למצב האנושי בכללו, ובהתאם לזאת – כחטא העצמיות. עץ הדעת טוב ורע הינו שם קוד למודעות האנושית הרפלקטיבית, המסתכלת על החיים מבחוץ ובוחנת כל דבר בשאלה – זה טוב או רע? נכון או לא נכון? זאת, בניגוד לעץ החיים – דרך החיים של הזרימה הפשוטה, האחדותית, האחת עם עצמה. 

על דרך זו נסביר אף את כך ש"וַיִּהְיוּ שְׁנֵיהֶם עֲרוּמִּים הָאָדָם וְאִשְׁתּוֹ וְלֹא, יִתְבֹּשָׁשׁוּ" (פרק ב', פס' כ"ה) – הבושה שחסרה להם הלא היא תוצאה של מודעות האדם הרואה את עצמו מבחוץ – יכולת שניתנה לאדם וחווה רק לאחר האכילה. ניתן לומר שגם רש"י הרחיב תובנה זו בפירוש שנתן לפסוק "וַתִּפָּקַחְנָה עֵינֵי שְׁנֵיהֶם וַיֵּדְעוּ כִּי עֵירֻמִּם הֵם..." (פרק ג' פס' ז'): "לעניין החכמה דבר הכתוב ולא לעניין ראיה ממש...".

את כל מצוות התורה ניתן לפרש לאור רצונה של התורה להתנגד לעץ הדעת טוב ורע, עץ העצמיות והגאווה. עצם מושג המִצווה הרי הוא בא להכפיף את רצון האדם לרצון גבוה ממנו ולכוונו אל עבר הביטול הנכסף, ועל כן (בין השאר) – 'גדול המְצוּוה ועושה משאינו מצווה ועושה', ולכן אף (בין השאר) את המצוות שאנו חושבים שאנו מבינים את טעמם בשכלנו, עלינו לעשות מפני הציווי ולא מפני הטעם.
בנוסף, מצווה מסוימת ידועה היכולה לשמש דוגמא טובה לעניין זה היא מצוות "וְלֹא תָתוּרוּ אַחֲרֵי לְבַבְכֶם וְאַחֲרֵי עֵינֵיכֶם" – כאשר לשיטתנו, הכוונה ב"לא תתורו" הינה 'לא תורו תורה' (ועיין שפת אמת על אתר) על פי ראות עיניכם ולבבכם – וממילא, הדרישה היא להיות במצב של ביטול אל תורת ה'. אל דרגת הביטול המושלמת – "וְנַחְנוּ מָה" – הגיע אדון הנביאים, משה רבנו עליו השלום – אולם על כך, ועל השאלה הרת הגורל האם יאה בכלל לכנות את כל עניין האכילה מעץ הדעת טוב ורע כחטא
 – ראוי להקדיש עיון נפרד... 
�  לאפוקי מתפיסת העולם הרואה ב"דרך ארץ" – מדעי החול, ספרות וכו' חלק מסוים ממובנה של התורה, ואכמ"ל. 


�  כאשר לגישה זו יש כמובן סימוכין אף בחז"ל – עיין למשל מנחות צט: "צא וראה שעה שאינה מן היום ומן הלילה ועסוק בחכמה יוונית".


�  במאמר מוסגר נזכיר כי בנקל ניתן לראות קשר בין אידיאל ההתבטלות לבין הימצאותם של החסידים בגולה – מציאות חיצונית קשה גוררת נסיון התאפסות עצמי. באותה קלות ניתן לראות את הקשר בין "התבטלות הביטול" כאידיאל עליון לבין שיבת עם ישראל לארצו והתאפשרות יכולת "התפשטות החיים בכל מילואיהם". אולם לא על כך נדבר כעת.


�  לשם טעימה – עיין באגדתא המפורסמת על רבי יוחנן וריש לקיש, בבא מציעא פד ע"א, ובזעקתו הנואשת של רבי יוחנן בסיום הסיפור- "היכא את בר לקישא?!".

